**VILNIAUS ŽEMYNOS PROGIMNAZIJA**

**MOKINIO ELGESIO TAISYKLĖS**

1. Stropiai ir sąžiningai mokykis, būk drausmingas pamokoje, netrukdyk mokytojui ir draugams.
2. Atlik raštu ir žodžiu visas užduotis. Laikykis žinių patikrinimo būdų ir terminų.
3. Nevėluok į pamokas ir nepraleidinėk jų be pateisinamos priežasties.
4. Būk mandagus. Sveikinkis, dėkok.
5. Į mokyklą ateik apsirengęs tvarkingai, švariais ir patogiais drabužiais. Mokykloje pamokų ir pertraukų metu nebūk su kepure, gobtuvu, sportine apranga, lauko drabužiais.
6. Visada turėk sportinę aprangą fizinio ugdymo pamokoms.
7. Atleistas ar nepasiruošęs fizinio ugdymo pamokai būk sporto salėje, sėdėk ant suoliuko.
8. Nesinešiok į mokyklą mokymuisi nereikalingų daiktų ir didelės sumos pinigų. Mokykloje nevalgyk traškučių, saulėgrąžų, negerk gazuotų gėrimų. Pamokų metu nekramtyk kramtomosios gumos.
9. Pamokos metu mobilųjį telefoną laikyk telefonų dėžutėje.
10. Kultūringai elkis pertraukų metu koridoriuje. Koridoriuje draudžiama bėgioti, stumdytis, žaisti kamuoliu.
11. Nesisavink ir negadink svetimų daiktų, nežaisk azartinių ir kitų sveikatai pavojingų žaidimų.
12. Tausok mokyklos turtą, negadink suolų, durų ir sienų. Saugok vadovėlius. Sugadinęs svetimą turtą, padedamas tėvelių, jį sutaisyk arba atlygink žalą.
13. Už savo daiktus esi atsakingas pats. Saugok juos.
14. Valgykloje valgyk tik paskirtu laiku, nelįsk be eilės, pavalgęs – nusinešk indus.
15. NESITYČIOK.
16. Mokykloje ir už jos ribų draudžiama rūkyti, vartoti psichiką veikiančias medžiagas, keiktis ir naudoti fizinį bei psichologinį smurtą.